Ehdotus EUROOPAN PARLAMENTIN JA NEUVOSTON ASETUS unionin oikeuksien harjoittamisesta kansainvälisten kauppasääntöjen soveltamista ja täytäntöönpanoa varten /* COM/2012/0773 final - 2012/0359 (COD) */





PERUSTELUT 1. EHDOTUKSEN TAUSTA Perustelut ja tavoitteet Tässä ehdotuksessa Euroopan parlamentin ja neuvoston asetukseksi otetaan huomioon unionin ensisijainen tavoite panna tehokkaasti täytäntöön kaupalliset oikeutensa. Tavoite esitettiin komission tiedonannossa Kauppa, kasvu ja maailmanpolitiikka[1] ja vahvistettiin 21. joulukuuta 2010 annetuissa neuvoston päätelmissä[2]. Unionilla ei ole tällä hetkellä yhteisiä lainsäädäntöpuitteita[3], joilla sen kansainvälisten kauppasopimusten mukaiset oikeudet voitaisiin panna täytäntöön. Tällä ehdotuksella on tarkoitus korjata tämä tilanne. Yleinen tausta Unioni voi joutua toteuttamaan yksipuolisia toimenpiteitä kansainvälisten kauppasopimusten mukaisten oikeuksiensa ja etujensa täytäntöönpanemiseksi ja puolustamiseksi, esimerkiksi Maailman kauppajärjestön WTO:n riitojenratkaisusääntöjen ja kahdenvälisten tai alueellisen riidanratkaisumekanismien mukaisesti. Samanlainen tilanne vallitsee kansainvälisten sopimusten mukaisten kaupan suojatoimenpiteiden ja tariffien uudelleen sitomista koskevien toimien osalta. Kaikki tällaiset toimenpiteet edellyttävät nopeita toimia, jotta ne voisivat toimia tehokkaasti ja uskottavasti ja edistää sääntöjen noudattamista ja jotta voitaisiin noudattaa asiaan liittyvissä unionin kansainvälisissä sitoumuksissa asetettuja määräaikoja. Tämä edellyttää nopeaa, tehokasta ja joustavaa päätöksentekoa Lissabonin sopimuksessa määrättyjen rakenteiden puitteissa. Ennen Lissabonin sopimuksen voimaantuloa unionin lähestymistapa täytäntöönpanoon oli tapauskohtainen, ja täytäntöönpano tapahtui asetuksilla, jotka neuvosto antoi entiseen 133 artiklaan perustuvan komission ehdotuksen perusteella. Lissabonin sopimuksen voimaantulon jälkeen neuvosto ja Euroopan parlamentti jakavat lainsäädäntövallan tavallisessa lainsäätämisjärjestyksessä niiden toimenpiteiden osalta, joilla määritellään puitteet yhteisen kauppapolitiikan täytäntöönpanoa varten (Euroopan unionin toiminnasta tehdyn sopimuksen eli SEUT-sopimuksen 207 artikla). Oikeuksien täytäntöönpano kansainvälisten kauppasopimusten nojalla on tyypillinen täytäntöönpanotehtävä, joka saattaa edellyttää toimenpiteiden hyväksymistä ja täytäntöönpanoa tiukan määräajan kuluessa. On aiheellista, että neuvosto ja Euroopan parlamentti vahvistavat selkeät ja ennakoitavissa olevat puitteet tällaisten säädösten hyväksymistä varten. Ennen SEUT-sopimuksen voimaantuloa vallinnut käytäntö osoittaa, että on suotavaa ottaa käyttöön menettelyjä, jotka mahdollistavat nopean ja tehokkaan päätöksenteon unionin oikeuksien täytäntöönpanemiseksi: – WTO:n riitojenratkaisumenettelyssä asiassa, joka koski Yhdysvaltojen ulkomaankauppayhtiöitä (Foreign Sales Corporations), komission esittämästä ehdotuksesta kesti 8 kuukautta siihen, että lisätullien käyttöön ottamisesta tiettyjen Amerikan yhdysvalloista peräisin olevien tuotteiden tuonnissa 8. joulukuuta 2003 annettu neuvoston asetus (EY) N:o 2193/2003 hyväksyttiin. Toimenpide suspendoitiin 15. päivänä toukokuuta 2006 annetulla neuvoston asetuksella (EY) N:o 728/2006, jonka hyväksyminen kesti 3 päivää komission ehdotuksen tekemisestä. – WTO:n riitojenratkaisumenettelyssä asiassa ”Yhdysvallat – Polkumyynnin ja tukien vastainen laki (ns. Byrd-muutos)” komission esittämästä ehdotuksesta kesti noin 2 kuukautta siihen, että ylimääräisten tullien käyttöön ottamisesta tiettyjen Amerikan yhdysvalloista peräisin olevien tuotteiden tuonnissa 25. huhtikuuta 2005 annettu neuvoston asetus (EY) N:o 673/2005 hyväksyttiin. – WTO:n riitojenratkaisumenettelyssä asiassa, joka koski vehnägluteenin tuontia Yhdysvaltoihin, 14. elokuuta 1998 annetussa neuvoston asetuksessa (EY) N:o 1804/98 varattiin EU:lle oikeus tasapainottaa Yhdysvaltojen käyttöön ottamien suojatoimenpiteiden haitallisia vaikutuksia suojatoimenpiteitä koskevan WTO:n sopimuksen 8 artiklan mukaisesti. Asetuksen hyväksyminen kesti yhden kuukauden komission ehdotuksen esittämisestä. – Terästuotteiden tuontia Yhdysvaltoihin koskevassa asiassa 13. kesäkuuta 2002 annetun neuvoston asetuksen (EY) N:o 1031/2002, joka koski suojatoimenpiteiden tasapainottamistoimenpiteitä, hyväksyminen kesti 2 kuukautta; tasapainottamisen kumoaminen samassa asiassa onnistui 4 päivässä. Koska kauppapoliittisten toimenpiteiden täytäntöönpanolle edellä esitettyjen tapausten kaltaisissa tilanteissa ei ole olemassa asianmukaisia lainsäädäntöpuitteita, on turvauduttava tavalliseen lainsäätämisjärjestykseen toimenpiteiden hyväksymiseksi tietyissä tilanteissa. Säädöksen hyväksymiseen menee keskimäärin 15–31 kuukautta, mikä voi vaikuttaa unionin kykyyn harjoittaa tehokkaasti oikeuksiaan niissä määräajoissa, jotka on asetettu kansainvälisissä kauppasopimuksissa. Tämä asetusluonnos perustuu seuraaviin seikkoihin: a) sellaisten kauppapoliittisten toimenpiteiden hyväksyminen, joilla pannaan täytäntöön kansainvälisiin sopimuksiin perustuvia unionin oikeuksia, on tyypillinen täytäntöönpanotehtävä, joka on toteutettava yhteisten sääntöjen puitteissa, b) koska asianmukaisia lainsäädäntöpuitteita ei ole olemassa, unionin kyky panna tehokkaasti oikeuksiaan täytäntöön saattaa vaarantua ja c) unionin suhteellisen pitkän päätöksentekoajan ja kansainvälisten sopimusten mukaisen oikeuksien täytäntöönpanon määräaikojen välillä on mahdollinen ristiriita. Tähän liittyen tässä asetusluonnoksessa ehdotetaan sellaisten yhteisten lainsäädäntöpuitteiden luomista, joilla pannaan täytäntöön kansainvälisiin kauppasopimuksiin perustuvat unionin oikeudet Lissabonin sopimuksen mukaisesti. Asetuksessa ehdotetaan, että komissiolle siirrettäisiin valta hyväksyä täytäntöönpanosäädöksiä SEUT-sopimuksen 291 artiklan mukaisesti tässä asetusluonnoksessa vahvistetun soveltamisalan puitteissa ja nimenomaisesti esitettyjen kriteereiden rajoissa ja mukaisesti. Asetuksen soveltamisalaan kuuluvat täytäntöönpanosäädösten hyväksyminen, suspendointi, muuttaminen ja voimassaolon päättäminen seuraavien osalta: a) sitovien monenvälisten ja kahdenvälisten riidanratkaisusääntöjen mukaisten unionin oikeuksien täytäntöönpano b) monenvälisten ja kahdenvälisten suojatoimenpiteitä koskevien sääntöjen mukaiset tasapainotustoimenpiteet c) tasapainotustoimenpiteet siinä tapauksessa, että jokin kolmas maa muuttaa myönnytyksiään GATT 1994 ‑sopimuksen XXVIII artiklan mukaisesti. Nyt ehdotettavan asetusluonnoksen mukaisesti komissio voi hyväksyä seuraavanlaisia kauppapoliittisia toimenpiteitä: tullit, tavaroiden tuontia tai vientiä koskevat määrälliset rajoitukset sekä julkisia hankintoja koskevat toimenpiteet. Tähän lähestymistapaan on päädytty kauppapoliittisista toimenpiteistä vuosien mittaan saatujen kokemusten perusteella, ja siinä tulee esiin se, että toimet valituilla aloilla ovat käytännössä mahdollisia ja yleensä tehokkaita. Unionin lainsäädännön kehityksen nykyvaiheessa – etenkin kun otetaan huomioon palveluja ja immateriaalioikeuksia koskevat kansalliset säädökset sekä näiden sektoreiden luonteen vuoksi niihin liittyvien tehokkaiden toimien rajoitukset – vallan siirtämisessä komissiolle on aiheellista keskittyä muille kauppapolitiikan aloille. On huomattava, että nk. ristikkäiset vastatoimet (eli myönnytysten tai muiden velvoitteiden suspendoiminen eri sektorilla kuin sillä, jolla rikkomus on tehty) ovat yleensä mahdollisia WTO-sääntöjen mukaisesti eikä unionin vapaakauppasopimuksissa ole tällaisia vastatoimia koskevia rajoituksia. Jos osoittautuu tarpeelliseksi, että unioni turvautuu kauppapoliittisiin toimenpiteisiin, joita asetusluonnos ei kata, mukaan luettuna palvelujen kauppa tai immateriaalioikeuksien kaupalliset näkökohdat, komissio voisi tehdä säädösehdotuksen SEUT-sopimuksen 207 artiklan perusteella tai käyttää muita sovellettavissa olevia menettelyitä. Uudelleentarkastelulausekkeessa vahvistetaan, että komissio arvioi asetuksen toimintaa kolme vuotta asetuksen ensimmäisestä täytäntöönpanosta. Komissio laatii raportin ja – olosuhteiden niin vaatiessa – voi ehdottaa asianmukaisia toimenpiteitä asetuksen tehokkuuden parantamiseksi. Tässä yhteydessä on harkittava asetuksen mukaisten kauppapoliittisten toimenpiteiden laajuutta, kuten palvelujen kauppa ja immateriaalioikeudet tavarakaupan lisäksi. Julkisten hankintojen osalta julkisia hankintoja koskevan WTO-sopimuksen (nk. GPA-sopimuksen) sekä tällä hetkellä voimassa olevan version että tarkistetun version mukaisesti jos GPA-sopimuksen osapuoli ei noudata sitoumuksiaan, muut sopimuspuolet voivat suspendoida myönnytykset tai muut velvoitteet vain julkisten hankintojen markkinoiden osalta. Tämä huomioon ottaen asetusluonnoksessa on tärkeää säätää julkisia hankintoja koskevien kauppapoliittisten toimenpiteiden mahdollisesta hyväksymisestä, jotta unioni voi panna tehokkaasti täytäntöön lailliset oikeutensa unionin kansainvälisten velvoitteiden kattamien julkisten hankintojen osalta. WTO-riidanratkaisumenettelyn lisäksi, jota on käytetty useissa tapauksissa GPA-sopimuksen vastaisten käytäntöjen torjumiseksi, kahdenvälisissä yhteyksissä tulee todennäköisesti esiin hankintasitoumusten täytäntöönpanoon liittyviä toimia, koska unionin hiljattain tekemiin kahdenvälisiin kauppasopimuksiin sisältyy täysimittaisia riidanratkaisumekanismeja. Unionilla on kokemusta sellaisten kauppapoliittisten toimenpiteiden täytäntöönpanosta, jotka rajoittavat tarpeen mukaan kolmansien maiden pääsyä unionin julkisten hankintojen markkinoille.[4] Julkisten hankintojen erityispiirteiden – etenkin tiettyihin tarjouspyyntöihin pääsyä sääntelevien ja määrittelevien hallinnollisten menettelyjen – vuoksi on mahdollista säätää toimista, jotka koskevat sekä tavaroiden että palvelujen julkisia hankintoja. Tähän asetusehdotukseen sisältyvät kauppapoliittiset toimenpiteet vastaisivat lisäksi suspendoitujen hankintasitoumusten soveltamisalaa, eli niitä sovellettaisiin vain tiettyihin tahoihin ja tietyn kynnyksen ylittäviin määriin. Lisäksi olisi otettava huomioon yhteys tämän ehdotuksen sekä komission ehdotuksen Euroopan parlamentin ja neuvoston asetukseksi kolmansien maiden tavaroiden ja palvelujen pääsystä unionin sisämarkkinoille julkisten hankintojen alalla (COM(2012) 124, 21.3.2012) välillä. Jälkimmäisellä ehdotuksella pyritään lisäämään unionin vaikutusvaltaa neuvotteluissa, jotka koskevat unionin tavaroiden, palvelujen ja toimittajien pääsyä kolmansien maiden julkisten hankintojen markkinoille; siinä keskitytään kolmansien maiden sellaisten tavaroiden ja palvelujen pääsyyn unionin julkisten hankintojen markkinoille, jotka eivät kuulu markkinoillepääsyä koskevien sitoumusten piiriin julkiset hankinnat kattavien kansainvälisten sopimusten nojalla. Tässä ehdotuksessa sitä vastoin käsitellään horisontaalisesti tällaisten sopimusten täytäntöönpanoa, ja siten sillä täydennetään julkisten hankintojen kansainvälisten näkökohtien sääntelyä sikäli, että siinä annetaan sääntöpuitteet julkisten hankintojen täytäntöönpanolle kansainvälisissä kauppasopimuksissa. 2. INTRESSITAHOJEN KUULEMISEN JA VAIKUTUSTEN ARVIOINNIN TULOKSET Tämän ehdotuksen valmistelussa neuvoston kauppapoliittisessa komiteassa (19. syyskuuta 2011) ja Euroopan parlamentin kansainvälisen kaupan valiokunnassa (11. marraskuuta 2011) käsiteltiin kahta epävirallista asiakirjaa. Jäsenvaltioita kuultiin kahdessa teknisessä kokouksessa, jotka järjestettiin 27. syyskuuta ja 28. marraskuuta 2011. Unionin oikeuksien tehokas ja toimiva täytäntöönpano sai laajaa kannatusta. Tästä ehdotuksesta ei ole tehty vaikutusten arviointia, koska sillä ei ole suoria taloudellisia, sosiaalisia tai ympäristövaikutuksia eikä käsiteltävänä olevien toimenpiteiden luonne (tapauskohtainen) missään tapauksessa mahdollista ennakkoarviointia. 3. EHDOTUKSEN OIKEUDELLISET NÄKÖKOHDAT Yhteenveto Unionilla ei ole yhteisiä lainsäädäntöpuitteita, joilla sen kansainvälisten kauppasopimusten mukaiset oikeudet voitaisiin panna täytäntöön. Tällä aloitteella pyritään korjaamaan tilanne ehdottamalla lainsäädäntövälinettä, joka antaisi unionille mahdollisuuden panna täytäntöön oikeutensa ja puolustaa niitä kansainvälisten velvoitteidensa mukaisesti. Sen tavoitteena on tehokas ja nopea täytäntöönpano unionin etujen suojaamiseksi. Näin ollen siinä ehdotetaan SEUT-sopimuksen 207 artiklan perusteella, että komissiolle siirretään valta täytäntöönpanosäädösten hyväksymiseen, suspendoimiseen, muuttamiseen tai voimassaolon päättämiseen unionin oikeuksien täytäntöönpanemiseksi Lissabonin sopimuksen puitteissa eli SEUT-sopimuksen 291 artiklan mukaisesti. WTO:n ja kahdenvälisten riidanratkaisusääntöjen sekä monenvälisten ja kahdenvälisten suojatoimenpiteiden mukaisesti unionin on ehkä toteutettava yksipuolisia toimenpiteitä puolustaakseen oikeuksiaan ja etujaan. Riidanratkaisusäännösten tai tasapainotustoimenpiteiden mukaiset täytäntöönpanotoimet edellyttävät suhteellisen nopeaa toimintaa asiaa koskevien kauppasääntöjen mukaisesti, jotta niillä voidaan tehokkaasti kannustaa sääntöjen noudattamiseen. Asetus on hyväksyttävä unionin tasolla. Yhteinen kauppapolitiikka kuuluu unionin yksinomaiseen toimivaltaan. Oikeusperusta Euroopan unionin toiminnasta tehdyn sopimuksen 207 artikla. Asetuksen rakenne Asetusluonnoksessa on tavoitteena vahvistaa säännöt ja menettelyt, joilla varmistetaan, että unioni on sellaisessa asemassa, että se voi harjoittaa tehokkaasti oikeuttaan suspendoida tai peruuttaa myönnytyksiä, jos kolmas maa rikkoo kansainväliseen kauppaan liittyviä sääntöjä, jotta saadaan aikaan tyydyttävä ratkaisu, ja tasapainottaa myönnytyksiä tai muita velvoitteita kauppasuhteissa kolmansiin maihin, jos unionista tuleville tavaroille myönnettyä tuontikohtelua muutetaan. Asetusluonnoksen soveltamisala, joka esitetään 3 artiklassa, kattaa seuraavat tilanteet: a) Kun kauppariita on ratkaistu riitojen ratkaisua koskevan WTO-sopimuksen mukaisesti ja unionille on annettu lupa suspendoida riitojen ratkaisua koskevan sopimuksen kattamien monenvälisten sopimusten mukaiset myönnytykset tai muut velvoitteet. WTO:n puitteissa myönnytysten tai muiden velvoitteiden suspendoimiseen sovelletaan riitojen ratkaisua koskevan sopimuksen 22 artiklan 3 kohtaa, kiellettyihin tukiin tukia ja tasoitustulleja koskevan sopimuksen 4.10 artiklaa[5] ja nk. vastatoimiin oikeuttaviin tukiin tukia ja tasoitustulleja koskevan sopimuksen 7.9 artiklaa. b) Kun kauppariita on ratkaistu muun kansainvälisen sopimuksen, mukaan luettuna alueelliset ja kahdenväliset sopimukset, mukaisesti ja unionilla on oikeus suspendoida myönnytykset tai muut velvoitteet näiden sopimusten mukaisesti. Tällaisissa unionin tekemissä kansainvälisissä kauppasopimuksissa vahvistetaan riitojen ratkaisua koskevat säännöt, joissa annetaan sopimuspuolille lupa panna omat oikeutensa täytäntöön asiaa koskevassa sopimuksessa vahvistettujen sääntöjen mukaisesti. c) Sellaisten myönnytysten tai velvoitteiden tasapainottaminen, joihin kolmannen maan soveltama suojatoimenpide voi antaa oikeuden joko suojatoimenpiteitä koskevan WTO:n sopimuksen 8 artiklan tai unionin alueellisiin tai kahdenvälisiin sopimuksiin kuuluvien suojatoimenpiteitä koskevien sääntöjen nojalla. Suojatoimenpiteitä koskeva WTO:n sopimuksen 8 artikla liittyy vain tavaroihin[6], ja sen mukaan suojatoimenpiteitä soveltavien jäsenten on yleensä tarjottava kaupan korvauksia maille, joihin suojatoimenpiteet vaikuttavat haitallisesti, ja järjestettävä kuuleminen ennen suojatoimenpiteen soveltamista tai laajentamista suojatoimenpiteitä koskevan sopimuksen 12 artiklan 3 kohdan mukaisesti. Jos sopimukseen ei päästä, vaikutuksen kohteeksi joutuvat viejäjäsenet voivat toteuttaa yksittäin tasapainottavia toimenpiteitä viimeistään 90 päivän kuluessa siitä, kun toimenpidettä ryhdytään soveltamaan. Oikeutta toteuttaa tasapainottavia toimenpiteitä jäseneen, joka soveltaa suojatoimenpidettä, voidaan harjoittaa joko a) kolme vuotta sen jälkeen, kun toimenpide on tullut voimaan, tai b) heti kun WTO:n riidanratkaisuelin toteaa toimenpiteen olevan WTO-sopimuksen vastainen (suojatoimenpiteitä koskevan WTO:n sopimuksen 8 artiklassa määrättyä kolmen vuoden vapaakautta ei sovelleta, jos toimenpide perustuu tuonnin suhteelliseen lisääntymiseen). Samanlaisia tasapainotustoimenpiteitä voidaan ottaa käyttöön sovellettaessa kahdenvälisiin tai alueellisiin vapaakauppasopimuksiin sisältyviä suojatoimenpidesääntöjä.[7] Voimassa olevassa unionin lainsäädännössä, jolla pannaan täytäntöön monenvälisiä ja kahdenvälisiä suojatoimenpiteitä, ei säännellä suojatoimenpiteitä koskevan WTO:n sopimuksen 8 artiklan tai vapaakauppasopimusten asiaa koskevien sääntöjen näitä näkökohtia vaan pikemminkin vahvistetaan menettelyt, joiden mukaisesti unionissa sovelletaan suojatoimenpiteitä. Kaikkiin tasapainottaviin toimenpiteisiin sovelletaan periaatteessa tavallista lainsäätämisjärjestystä, elleivät ne kuulu nykyisiin yhtenäisiin lainsäädäntöpuitteisiin. d) Jos jokin WTO:n jäsen muuttaa myönnytyksiä tullitariffeja ja kauppaa koskevan vuoden 1994 yleissopimuksen (GATT-sopimuksen) XXVIII artiklan mukaisesti eikä hyvitysjärjestelyistä ole sovittu. Jos jokin WTO:n jäsen muuttaa myönnytyksiä GATT 1994 -sopimuksen XXVIII artiklan mukaisesti eikä niiden jäsenten kanssa päästä sopimukseen, joilla on neuvottelu- tai hankintaoikeudet, sopimuspuoli, joka esittää myönnytystensä muuttamista, voi vapaasti tehdä niin. Tällöin ne jäsenet[8], joilla on kyseisiä oikeuksia, voivat toteuttaa tasapainottavia toimenpiteitä viimeistään kuuden kuukauden kuluessa siitä, kun myönnytystä on muutettu. Tällaiset tasapainottavat toimenpiteet merkitsevät – kolmenkymmenen päivän kuluttua siitä, kun sopimuspuolet vastaanottavat kirjallisen ilmoituksen myönnytyksen peruuttamisesta – sellaisten oleellisesti vastaavien myönnytysten peruuttamista, joista on alunperin neuvoteltu sen sopimuspuolen kanssa, joka muuttaa myönnytystä tai peruuttaa sen. Tähän mennessä unioni ei ole peruuttanut myönnytyksiä GATT 1994 -sopimuksen XXVIII artiklan mukaisesti. Tällöin muiden WTO-jäsenten GATT-sopimuksen XXVIII artiklan mukaisesti tekemistä muutoksista tai peruutuksista johtuva kaupan tasapainottaminen tapahtuisi kuitenkin suhteellisen lyhyen määräajan sisällä (viimeistään 6 kuukautta siitä, kun jäsen muuttaa myönnytystään tai peruuttaa sen). Tasapainottavien toimenpiteiden täytäntöönpanoa koskevat tehokkaat päätöksentekomenettelyt antaisivat unionille mahdollisuuden sitoutua uskottavasti kauppakumppaninsa kanssa tariffien uudelleen sitomista koskeviin neuvotteluihin ja saattaisivat vaikuttaa hyvitysjärjestelyjä koskevien neuvottelujen kulkuun unionin eduksi. Asetuksella ei rajoiteta muiden menettelyjen mukaisten kauppapoliittisten toimenpiteiden toteuttamista, esimerkiksi palvelujen ja immateriaalioikeuksien alalla monenvälisten, alueellisten tai kahdenvälisten riidanratkaisumenettelyjen tuloksena. Jos toimet ovat tarpeen EU:n oikeuksien täytäntöönpanemiseksi edellä esitetyissä olosuhteissa, komissio antaa SEUT-sopimuksen 291 artiklan nojalla täytäntöönpanosäädöksiä tarkastelumenettelyä noudattaen (4 artikla ”Unionin oikeuksien harjoittaminen”). Täytäntöönpanosäädöksissä on noudatettava sääntöä, jonka mukaan vastatoimenpiteiden taso ei saa ylittää mitätöivän tai heikentävän vaikutuksen tasoa, joka on yleensä tarkoitettu kolmannen maan toimenpiteen unioniin kohdistuvaksi haitalliseksi vaikutukseksi, sellaisena kuin se on määriteltynä asiaa koskevassa sopimuksessa (2 artikla ”Määritelmät”). Määritellessään annettavan täytäntöönpanosäädöksen soveltamisalaa komission on otettava huomioon erilaisia kriteereitä julkisessa kuulemisessa esiin tuotujen etujen ja unionin yleisten etujen lisäksi, esimerkiksi se, miten tehokkaasti toimenpiteillä kannustetaan kolmansia maita noudattamaan kansainvälisiä kauppasääntöjä, mikä mahdollisuus toimenpiteillä on helpottaa unionin niiden talouden toimijoiden asemaa, joihin kolmannen maan toimenpiteet vaikuttavat, ja onko asianomaisille tuotteille vaihtoehtoisia hankintalähteitä, jotta voidaan välttää tai minimoida negatiiviset vaikutukset jatkojalostusyrityksille tai loppukuluttajille unionissa, ja muut erityiskriteerit, joita on saatettu vahvistaa kansainvälisissä kauppasopimuksissa 3 artiklassa säädettyihin tilanteisiin liittyen. Kaupallisten toimenpiteiden tyypit, joista voidaan säätää täytäntöönpanosäädöksillä, ovat tavaroiden tuontia tai vientiä koskevat toimenpiteet ja julkisia hankintoja koskevat toimenpiteet. Tuonti- tai vientitoimenpiteisiin sisältyvät tariffimyönnytysten suspendointi, uusien tai korotettujen tullien käyttöönotto ja tuonnin tai viennin määrällisten rajoitusten käyttöönotto tai korottaminen, joka tapahtuu kiintiöiden, tuonti- tai vientilisenssien tai muiden toimenpiteiden kautta. Julkisia hankintoja koskevassa WTO:n sopimuksessa todetaan, että siihen liittyvät riidat eivät saa johtaa riitojen ratkaisua koskevan sopimuksen piiriin kuuluvan minkään muun WTO:n sopimuksen mukaisten myönnytysten tai muiden velvoitteiden suspendointiin. Näin ollen ehdotetussa asetuksessa on tärkeää säätää julkisia hankintoja koskevien kauppapoliittisten toimenpiteiden mahdollisesta hyväksymisestä, jotta unionin on mahdollista harjoittaa tehokkaasti laillisia oikeuksiaan. Julkisten hankintojen erityispiirteiden – etenkin tiettyihin tarjouspyyntöihin pääsyä sääntelevien ja määrittelevien hallinnollisten menettelyjen – vuoksi on mahdollista säätää toimista, jotka koskevat sekä tavaroiden että palvelujen julkisia hankintoja. Kauppapoliittiset toimenpiteet, joista voidaan säätää, koskevat sellaisten tarjousten jättämistä julkisten hankintojen ulkopuolelle, joiden kokonaisarvosta yli 50 prosenttia tavaroista tai palveluista on peräisin kyseisestä kolmannesta maasta, ja/tai pakollisen hintarangaistuksen määräämistä tarjoukseen sisältyville tavaroille tai palveluille, jotka ovat peräisin kyseisestä maasta (5 artikla ”Kauppapoliittiset toimenpiteet”). Tarkastelumenettelyä olisi käytettävä sellaisten täytäntöönpanosäädösten hyväksymisen, suspendoimisen, muuttamisen tai voimassaolon päättämisen yhteydessä, joissa määritetään asianmukaiset kauppapoliittiset toimenpiteet unionin oikeuksien harjoittamiseksi (4 artikla ”Unionin oikeuksien harjoittaminen” ja 7 artikla ”Toimenpiteiden suspendointi, muuttaminen tai voimassaolon päättäminen”). Täytäntöönpanosäädösten hyväksymisessä – liiallisten lisärakenteiden välttämiseksi – komissiota avustaa asetuksella (EY) N:o 3286/94 perustettu kaupan esteitä käsittelevä komitea. 4. TALOUSARVIOVAIKUTUKSET Ei ole. Ehdotetussa asetuksessa säädetään unionin oikeuksien täytäntöönpanoa koskevasta mekanismista ja vastuun jakamisesta eri toimielinten välillä. 2012/0359 (COD) Ehdotus EUROOPAN PARLAMENTIN JA NEUVOSTON ASETUS unionin oikeuksien harjoittamisesta kansainvälisten kauppasääntöjen soveltamista ja täytäntöönpanoa varten EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan unionin toiminnasta tehdyn sopimuksen ja erityisesti sen 207 artiklan, ottavat huomioon Euroopan komission ehdotuksen, sen jälkeen, kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille, noudattavat tavallista lainsäätämisjärjestystä sekä katsovat seuraavaa: (1) Unioni on tehnyt monia monenvälisiä, alueellisia ja kahdenvälisiä kansainvälisiä kauppasopimuksia, joilla luodaan oikeuksia ja velvoitteita kaikkien sopimuspuolten eduksi. (2) On keskeisen tärkeää, että unionilla on käytössään asianmukaiset välineet, joilla voidaan varmistaa, että kansainvälisten kauppasopimusten mukaisia unionin oikeuksia harjoitetaan tehokkaasti sen taloudellisten etujen suojaamiseksi. Tämä koskee erityisesti tilanteita, joissa kolmannet maat ottavat käyttöön kauppaa rajoittavia toimenpiteitä, jotka vähentävät unionin talouden toimijoille kansainvälisten kauppasopimusten mukaisesti kuuluvia etuja. Unionin pitäisi olla asemassa, jossa se voi reagoida nopeasti ja joustavasti menettelyihin ja määräaikoihin, jotka on asetettu sen tekemissä kansainvälisissä kauppasopimuksissa. Sen vuoksi unionin olisi annettava lainsäädäntöä, jossa määritellään puitteet unionin oikeuksien harjoittamiselle tietyissä erityistilanteissa. (3) WTO:n ja muilla, myös alueellisilla ja kahdenvälisillä, riitojenratkaisumekanismeilla pyritään löytämään positiivinen ratkaisu unionin ja näiden sopimusten toisen osapuolen tai muiden osapuolten välisiin riitoihin. Unionin olisi kuitenkin suspendoitava myönnytykset tai muut velvoitteet näiden riidanratkaisusääntöjen mukaisesti, kun riitaan ei ole onnistuttu löytämään positiivista ratkaisua muutoin. Unionin toimilla tällaisissa tapauksissa pyritään kannustamaan kyseistä kolmatta maata noudattamaan asianomaisia kansainvälisiä kauppasääntöjä, jotta voidaan palauttaa tilanne, josta on etua molemmille osapuolille. (4) Suojatoimenpiteitä koskevan WTO:n sopimuksen mukaisesti WTO:n jäsenen, joka ehdottaa suojatoimenpiteiden soveltamista tai hakee suojatoimenpiteen jatkamista, on pyrittävä säilyttämään oleellisesti vastaava myönnytysten ja muiden velvoitteiden taso itsensä ja niiden viejäjäsenten välillä, joihin tällainen suojatoimenpide vaikuttaisi haitallisesti. Samanlaisia sääntöjä sovelletaan muiden unionin tekemien kauppasopimusten, myös alueellisten ja kahdenvälisten kauppasopimusten, yhteydessä. Unionin olisi toteutettava tasapainottavia toimenpiteitä suspendoimalla myönnytykset tai muut velvoitteet tapauksissa, joissa kyseinen kolmas maa ei toteuta tyydyttäviä hyvityksiä. Unionin toimilla tällaisissa tapauksissa pyritään kannustamaan kyseistä kolmatta maata ottamaan käyttöön kauppaa vahvistavia toimenpiteitä, jotta voidaan palauttaa tilanne, josta on etua molemmille osapuolille. (5) GATT 1994 -sopimuksen XXVIII artiklalla ja siihen liittyvällä riitojen ratkaisua koskevalla sopimuksella säännellään WTO:n jäsenten tariffiluetteloissa vahvistettujen myönnytysten muutoksia tai peruutuksia. WTO:n jäsenillä, joihin tällaiset muutokset vaikuttavat, on oikeus tietyin edellytyksin peruuttaa oleellisesti vastaavia myönnytyksiä. Unionin olisi tällaisissa tapauksissa hyväksyttävä tasapainottavia toimenpiteitä, ellei hyvitysjärjestelyistä ole sovittu. Unionin toimien tarkoituksena on kannustaa kolmansia maita panemaan täytäntöön kauppaa vahvistavia toimenpiteitä. (6) Unionilla olisi oltava mahdollisuus harjoittaa oikeuksiaan julkisten hankintojen alalla, kun otetaan huomioon, että julkisia hankintoja koskevassa WTO:n sopimuksessa todetaan, että siihen liittyvät riidat eivät saa johtaa riitojen ratkaisua koskevan sopimuksen piiriin kuuluvan minkään muun WTO:n sopimuksen mukaisten myönnytysten tai muiden velvoitteiden suspendoimiseen. (7) Tässä asetuksessa olisi keskityttävä niihin toimenpiteisiin, joiden suunnittelusta ja soveltamisesta unionilla on kokemuksia, ja mahdollisuutta laajentaa asetuksen soveltamisalaa palvelujen ja immateriaalioikeuksien alalle olisi arvioitava myöhemmin ottaen huomioon kunkin alan ominaispiirteet. (8) Kun on kyse unionin oikeuksien harjoittamisesta, tavaran alkuperä olisi määritettävä yhteisön tullikoodeksista 12 päivänä lokakuuta 1992 annetun neuvoston asetuksen (ETY) N:o 2913/92[9] mukaisesti, ja kun on kyse unionin oikeuksien harjoittamisesta julkisiin hankintoihin liittyvän riidan ratkaisun jälkeen, palvelun alkuperä olisi määritettävä palvelun tarjoavan luonnollisen tai oikeushenkilön alkuperän perusteella. (9) Komission olisi arvioitava tämän asetuksen toimintaa viimeistään kolmen vuoden kuluttua ensimmäisestä täytäntöönpanosta sen vaikuttavuuden arvioimiseksi ja tarvittaessa parantamiseksi. (10) Tämän asetuksen mukaiset täytäntöönpanosäädökset olisi annettava tiettyjen aiheellisuutta koskevien kriteerien perusteella, joista säädetään tässä asetuksessa. (11) Yhteisön menettelyistä yhteisessä kauppapolitiikassa kansainvälisen kaupan säännöissä yhteisölle annettujen, erityisesti Maailman kauppajärjestössä (WTO) käyttöön otettujen oikeuksien käyttämisen varmistamiseksi 22 päivänä joulukuuta 1994 annettua neuvoston asetusta (EY) N:o 3286/94, joka tunnetaan myös nimellä ”kaupan esteitä koskeva asetus”, olisi muutettava niin, että otetaan huomioon tämän asetuksen antaminen kauppapoliittisten toimenpiteiden täytäntöönpanon osalta. (12) Jotta voidaan varmistaa yhdenmukaiset edellytykset tämän asetuksen täytäntöönpanolle, komissiolle olisi siirrettävä täytäntöönpanovalta. Tätä valtaa olisi käytettävä yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä, 16 päivänä helmikuuta 2011 annetun Euroopan parlamentin ja neuvoston asetuksen (EU) N:o 182/2011[10] mukaisesti. (13) Voidakseen turvata unionin edut komission olisi annettava välittömästi sovellettavia täytäntöönpanosäädöksiä asianmukaisesti perustelluissa erittäin kiireellisissä tapauksissa, jotka liittyvät tarpeeseen mukauttaa kauppapoliittiset toimenpiteet kyseisen kolmannen osapuolen käytöksen mukaan, OVAT HYVÄKSYNEET TÄMÄN ASETUKSEN: 1 artikla Tavoite Tässä asetuksessa säädetään säännöistä ja menettelyistä sen varmistamiseksi, että unioni voi harjoittaa tehokkaasti oikeuksiaan suspendoida tai peruuttaa kansainvälisten kauppasopimusten mukaisia myönnytyksiä tai muita velvoitteita, jotta a) voidaan reagoida kolmansien maiden tekemiin kansainvälisten kauppasääntöjen rikkomuksiin, jotka vaikuttavat unionin etuihin, niin että pyritään tyydyttävään ratkaisuun b) voidaan tasapainottaa myönnytyksiä tai muita velvoitteita kauppasuhteissa kolmansiin maihin, kun unionista tuleville tavaroille myönnettyä tuontikohtelua muutetaan. 2 artikla Määritelmät Tässä asetuksessa tarkoitetaan a) ’maalla’ mitä tahansa valtiota tai erillistä tullialuetta; b) ’myönnytyksillä tai muilla velvoitteilla’ tariffimyönnytyksiä tai muita etuuksia, joita unioni on sitoutunut soveltamaan kaupassaan kolmansien maiden kanssa kansainvälisten kauppasopimusten kautta, joissa se on sopimuspuolena; c) ’mitätöivän tai heikentävän vaikutuksen tasolla’ sitä, missä määrin vaikutus kohdistuu kansainvälisen kauppasopimuksen mukaisiin unionin etuihin. Siihen sisältyvät kaikki haitalliset taloudelliset vaikutukset, jotka johtuvat kolmannen maan toimenpiteestä, paitsi jos asianomaisessa sopimuksessa on toisin määritelty; d) ’pakollisella hintarangaistuksella’ julkisista hankintamenettelyistä vastaavien hankintaviranomaisten tai -yksiköiden velvollisuutta nostaa tietyin poikkeuksin sellaisten tietyistä kolmansista maista peräisin olevien palvelujen ja/tai tavaroiden hintaa, joita on tarjottu hankintasopimusten tekomenettelyissä. 3 artikla Soveltamisala 1. Tätä asetusta sovelletaan seuraaviin: a) Kun kauppariita on ratkaistu riitojen ratkaisua koskevan WTO-sopimuksen mukaisesti ja unionille on annettu lupa suspendoida riitojen ratkaisua koskevan WTO-sopimuksen kattamien monenvälisten sopimusten mukaiset myönnytykset tai muut velvoitteet. b) Kun kauppariita on ratkaistu muun kansainvälisen sopimuksen, mukaan luettuna alueelliset ja kahdenväliset sopimukset, mukaisesti ja unionilla on oikeus suspendoida myönnytykset tai muut velvoitteet näiden sopimusten mukaisesti. c) Sellaisten myönnytysten tai velvoitteiden tasapainottamiseen, joihin kolmannen maan soveltama suojatoimenpide voi antaa oikeuden suojatoimenpiteitä koskevan WTO-sopimuksen 8 artiklan tai muihin kansainvälisiin kauppasopimuksiin, mukaan luettuna alueelliset tai kahdenväliset sopimukset, sisältyvien suojatoimenpiteitä koskevien sääntöjen nojalla. d) Jos jokin WTO:n jäsen muuttaa myönnytyksiä tullitariffeja ja kauppaa koskevan yleissopimuksen (vuoden 1994 GATT-sopimuksen) XXVIII artiklan mukaisesti eikä hyvitysjärjestelyistä ole sovittu. 2. Tätä asetusta sovelletaan rajoittamatta kauppapoliittisten toimenpiteiden hyväksymistä muiden asiaankuuluvien menettelyjen mukaisesti tapauksissa, joissa 5 artiklassa säädettyjä toimenpiteitä ei ole käytettävissä tai ne tarjoaisivat riittämättömän tai tehottoman reaktion 1 kohdassa tarkoitettuihin tilanteisiin. 4 artikla Unionin oikeuksien harjoittaminen 1. Jos toimet ovat tarpeen unionin etujen suojaamiseksi 3 artiklan 1 kohdassa tarkoitetuissa tapauksissa, komissio hyväksyy täytäntöönpanosäädöksen, jossa määritetään asianmukaiset kauppapoliittiset toimenpiteet. Tällainen täytäntöönpanosäädös hyväksytään 8 artiklan 2 kohdassa tarkoitettua tarkastelumenettelyä noudattaen. 2. Edellä olevan 1 kohdan nojalla hyväksyttyjen täytäntöönpanosäädösten on täytettävä seuraavat edellytykset: a) Jos myönnytykset tai muut velvoitteet suspendoidaan riitojen ratkaisua koskevan WTO-sopimuksen mukaisen kauppariidan ratkaisun jälkeen, niiden taso ei saa ylittää WTO:n riidanratkaisuelimen hyväksymää tasoa. b) Jos myönnytykset tai muut velvoitteet suspendoidaan kahdenvälisen tai alueellisen sopimuksen mukaisesta kansainvälisestä riidanratkaisumenettelystä luopumisen jälkeen, niiden taso ei saa ylittää kyseisen kolmannen maan toimenpiteestä johtuvan mitätöivän tai heikentävän vaikutuksen tasoa, jonka tapauksen mukaan on määrittänyt komissio tai joka on määritetty sovittelun kautta. c) Jos myönnytyksiä tai muita velvoitteita tasapainotetaan kansainvälisten kauppasopimusten suojatoimenpiteitä koskevien määräysten mukaisesti, unionin toimien on oleellisesti vastattava niiden myönnytysten tai muiden velvoitteiden tasoa, joihin suojatoimenpide vaikuttaa, suojatoimenpiteitä koskevan WTO-sopimuksen tai niiden alueellisten tai kahdenvälisten kauppasopimusten suojatoimenpiteitä koskevien määräysten mukaisesti, joiden nojalla suojatoimenpidettä sovelletaan. d) Myönnytysten, jotka peruutetaan kolmannen maan kanssa käytävässä kaupassa vuoden 1994 GATT-sopimuksen XXVIII artiklan ja siihen liittyvän riitojen ratkaisua koskevan sopimuksen yhteydessä, on vastattava oleellisesti myönnytyksiä, jotka kyseinen kolmas maa on muuttanut tai peruuttanut, vuoden 1994 GATT-sopimuksen XXVIII artiklassa ja siihen liittyvässä riitojen ratkaisua koskevassa sopimuksessa vahvistettujen ehtojen mukaisesti. 3. Edellä olevan 1 kohdan mukaiset kauppapoliittiset toimenpiteet on määritettävä seuraavien perusteiden mukaisesti ottaen huomioon käytettävissä olevat tiedot ja unionin yleinen etu: a) miten tehokkaasti toimenpiteillä kannustetaan kolmansia maita noudattamaan kansainvälisiä kauppasääntöjä; b) mikä mahdollisuus toimenpiteillä on helpottaa unionin niiden talouden toimijoiden asemaa, joihin kolmannen maan toimenpiteet vaikuttavat; c) onko asianomaisille tuotteille vaihtoehtoisia hankintalähteitä, jotta voidaan välttää tai minimoida negatiiviset vaikutukset jatkojalostusyrityksille tai loppukuluttajille unionissa; d) muut kriteerit, joita on saatettu vahvistaa kansainvälisissä kauppasopimuksissa 3 artiklassa säädettyihin tilanteisiin liittyen. 5 artikla Kauppapoliittiset toimenpiteet Rajoittamatta sitä, mitä sellaisissa kansainvälisissä sopimuksissa määrätään, joissa unioni on sopimuspuolena, kauppapoliittisten toimenpiteiden, joista voidaan säätää täytäntöönpanosäädöksellä 4 artiklan 1 kohdan nojalla, on oltava seuraavanlaisia: a) tariffimyönnytysten suspendointi ja uusien tai korotettujen tullien käyttöönotto, mukaan luettuina tullien uudelleenvahvistaminen suosituimmuuskohtelun tasoisena tai tullien käyttöönotto suosituimmuuskohtelun tason ylittävällä tasolla, tai muun tavaroiden vientiin tai tuontiin sovellettavan lisämaksun käyttöönotto; b) tavaroiden tuonnin tai viennin määrällisten rajoitusten käyttöönotto tai korottaminen, joka tapahtuu kiintiöiden, tuonti- tai vientilisenssien tai muiden toimenpiteiden kautta; c) myönnytysten suspendointi julkisten hankintojen alalla seuraavin toimin: i) sellaisten tarjousten jättäminen julkisten hankintojen ulkopuolelle, joiden kokonaisarvosta yli 50 prosenttia tavaroista tai palveluista on peräisin kyseisestä kolmannesta maasta; ja/tai ii) pakollisen hintarangaistuksen määrääminen tarjoukseen sisältyville tavaroille tai palveluille, jotka ovat peräisin kyseisestä kolmannesta maasta. 6 artikla Alkuperäsäännöt 1. Tavaran alkuperä määritetään yhteisön tullikoodeksista 12 päivänä lokakuuta 1992 annetun neuvoston asetuksen (ETY) N:o 2913/92[11] mukaisesti. 2. Palvelun alkuperä määritetään sitä tarjoavan luonnollisen henkilön tai oikeushenkilön alkuperän perusteella. Palveluntarjoajan alkuperänä pidetään a) luonnollisen henkilön ollessa kyseessä sitä maata, jonka kansalainen henkilö on tai jossa hänellä on pysyvä oleskeluoikeus; b) oikeushenkilön ollessa kyseessä jompaakumpaa seuraavista: i) jos palvelua tarjotaan muulla tavoin kuin unionissa harjoitettavan liiketoiminnan välityksellä, sitä maata, jossa oikeushenkilö on perustettu tai muulla tavoin järjestetty kyseisen maan lakien mukaisesti ja jonka alueella oikeushenkilö harjoittaa merkittävää liiketoimintaa; ii) jos palvelua tarjotaan unionissa harjoitettavan liiketoiminnan välityksellä, sitä jäsenvaltiota, johon oikeushenkilö on sijoittautunut ja jonka alueella se harjoittaa merkittävää liiketoimintaa siten, että sillä on suora ja tosiasiallinen yhteys kyseisen jäsenvaltion talouteen. Jos oikeushenkilö ei harjoita merkittävää liiketoimintaa siten, että sillä olisi suora ja tosiasiallinen yhteys kyseisen jäsenvaltion talouteen, alkuperällä tarkoitetaan ii alakohtaa sovellettaessa niiden luonnollisten henkilöiden tai oikeushenkilöiden alkuperää, jotka omistavat palvelua tarjoavan oikeushenkilön tai käyttävät siinä määräysvaltaa. Palvelun tarjoavan oikeushenkilön katsotaan olevan tietyn maan henkilöiden ”omistuksessa”, jos yli 50 prosenttia sen omasta pääomasta on kyseisen maan henkilöiden omistuksessa, ja tietyn maan henkilöiden ”määräysvallassa”, jos tällaisilla henkilöillä on valta nimittää enemmistö sen johtajista tai muutoin laillisesti ohjata sen toimintaa. 7 artikla Toimenpiteiden suspendointi, muuttaminen ja voimassaolon päättäminen 1. Jos 4 artiklan 1 kohdan mukaisen täytäntöönpanosäädöksen hyväksymisen jälkeen kyseinen kolmas maa myöntää tyydyttävän korvauksen unionille 3 artiklan 1 kohdan a ja b alakohdassa tarkoitetuissa tapauksissa, komissio voi suspendoida kyseisen täytäntöönpanosäädöksen soveltamisen korvausjakson ajaksi. Suspendoimisesta päätetään 8 artiklan 2 kohdassa tarkoitettua tarkastelumenettelyä noudattaen. 2. Komissio päättää 4 artiklan 1 kohdan mukaisesti annetun täytäntöönpanosäädöksen voimassaolon seuraavissa tapauksissa: a) jos kolmas maa, jonka toimenpiteiden havaittiin olevan kansainvälisten kauppasääntöjen vastaisia riidanratkaisumenettelyssä, ryhtyy noudattamaan sääntöjä tai jos muutoin on päästy molempia osapuolia tyydyttävään ratkaisuun; b) tapauksissa, joissa tasapainotetaan myönnytyksiä tai muita velvoitteita sen jälkeen, kun kolmas maa on hyväksynyt suojatoimenpiteen, jos suojatoimenpide peruutetaan tai sen voimassaolo päättyy tai jos kyseinen kolmas maa myöntää tyydyttävän korvauksen unionille 4 artiklan 1 kohdan mukaisen täytäntöönpanosäädöksen hyväksymisen jälkeen; c) tapauksissa, joissa WTO:n jäsen muuttaa myönnytyksiä tullitariffeja ja kauppaa koskevan yleissopimuksen (1994) XXVIII artiklan mukaisesti, jos kyseinen kolmas maa myöntää tyydyttävän korvauksen unionille 4 artiklan 1 kohdan mukaisen täytäntöönpanosäädöksen hyväksymisen jälkeen. Voimassaolon päättämisestä päätetään 8 artiklan 2 kohdassa tarkoitettua tarkastelumenettelyä noudattaen. 3. Jos on tarpeen tehdä mukautuksia tämän asetuksen mukaisesti hyväksyttyihin kauppapoliittisiin toimenpiteisiin ottaen huomioon 4 artiklan 2 ja 3 kohdassa säädetyt edellytykset ja kriteerit, komissio voi ottaa käyttöön asianmukaisia muutoksia 8 artiklan 2 kohdassa tarkoitettua tarkastelumenettelyä noudattaen. 4. Asianmukaisesti perustelluissa erittäin kiireellisissä tapauksissa, jotka liittyvät kyseisen kolmannen maan toimenpiteen voimassaolon päättämiseen tai muuttamiseen, komissio hyväksyy välittömästi sovellettavia täytäntöönpanosäädöksiä, joilla suspendoidaan tai muutetaan 4 artiklan 1 kohdan mukaisesti hyväksyttyjä täytäntöönpanosäädöksiä tai päätetään niiden voimassaolo tässä artiklassa säädetyn mukaisesti 8 artiklan 3 kohdassa tarkoitettua tarkastelumenettelyä noudattaen. 8 artikla Komiteamenettely 1. Komissiota avustaa neuvoston asetuksella (EY) N:o 3286/94 perustettu komitea. Kyseinen komitea on asetuksen (EU) N:o 182/2011 3 artiklassa tarkoitettu komitea. 2. Kun tähän kohtaan viitataan, sovelletaan asetuksen (EU) N:o 182/2011 5 artiklaa. 3. Kun tähän kohtaan viitataan, sovelletaan asetuksen (EU) N:o 182/2011 8 artiklaa yhdessä 5 artiklan kanssa. 9 artikla Tietojenkeruu 1. Komissio hakee tietoa ja näkökantoja tiettyihin tuotteisiin tai sektoreihin liittyvistä unionin taloudellisista eduista tämän asetuksen soveltamista varten julkaisemalla ilmoituksen Euroopan unionin virallisessa lehdessä tai muuta soveltuvaa julkista viestintäkeinoa käyttäen. 2. Tämän asetuksen mukaisesti saatuja tietoja saa käyttää ainoastaan siihen tarkoitukseen, jota varten ne on pyydetty. 3. Komissio, neuvosto, Euroopan parlamentti ja jäsenvaltiot sekä niiden virkamiehet eivät saa ilmaista tämän asetuksen nojalla saatuja luottamuksellisia tietoja muutoin kuin tiedot toimittaneen osapuolen nimenomaisella luvalla. 4. Tietojen antaja voi pyytää, että toimitettuja tietoja käsitellään luottamuksellisena. Tällöin tietojen mukaan on liitettävä ei-luottamuksellinen tiivistelmä tai ilmoitus syistä, miksi tietoja ei voida esittää tiivistettynä. 5. Jos kuitenkin vaikuttaa siltä, että luottamuksellisuutta koskeva pyyntö ei ole oikeutettu, tai jos tiedot toimittanut osapuoli ei halua julkistaa niitä tai sallia niiden esittämistä yleisessä tai tiivistelmän muodossa, kyseiset tiedot voidaan jättää huomiotta. 6. Edellä olevan 2–5 kohdan säännökset eivät estä unionin viranomaisia ilmaisemasta yleisiä tietoja. Tällaisessa ilmaisemisessa on otettava huomioon se asianomaisten laillinen etu, ettei näiden liikesalaisuuksia ilmaista. 10 artikla Tarkastelu Komissio tarkastelee viimeistään kolme vuotta tämän asetuksen mukaisen täytäntöönpanosäädöksen hyväksymisen jälkeen sen täytäntöönpanoa ja esittää kertomuksen Euroopan parlamentille ja neuvostolle. 11 artikla Muutokset muihin säädöksiin Korvataan neuvoston asetuksen (EY) N:o 3286/94 13 artiklan 3 kohta seuraavasti: ”Jos unionin, sen jälkeen kun se on toiminut 12 artiklan 2 kohdan mukaisesti, on tehtävä päätös 11 artiklan 2 kohdan c alakohdan tai 12 artiklan nojalla toteutettavista kauppapoliittisista toimenpiteistä, se toimii viipymättä perussopimuksen 207 artiklan ja tarpeen mukaan asetuksen (EU) N:o xx/xx tai muiden sovellettavien menettelyjen mukaisesti.” 12 artikla Tämä asetus tulee voimaan […] päivänä sen jälkeen, kun se on julkaistu Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Euroopan parlamentin puolesta Neuvoston puolesta Puhemies Puheenjohtaja [1] Ks. KOM(2010) 612 lopullinen, 9.11.2010, osa 4. [2] Ks. neuvoston päätelmät EU:n kauppapolitiikasta, 21.12.2010, kohta 8. [3] EU on toiminut aina aiemmin tapauskohtaisesti (entisen 133 artiklan perusteella esitettyyn komission ehdotukseen perustuva neuvoston asetus). [4] Ks. neuvoston asetus (ETY) N:o 1461/93 Amerikan yhdysvaltojen tarjoajien julkisiin hankintoihin pääsystä ja neuvoston asetus (EY) N:o 1836/95 Amerikan yhdysvaltain tarjoajien julkisiin hankintoihin pääsystä annetun neuvoston asetuksen (ETY) N:o 1461/93 liitteen täydentämisestä. [5] Tietyissä olosuhteissa tukia ja tasoitustulleja koskevan sopimuksen 4.10 artiklassa annetaan valituksen tehneelle jäsenelle valtuudet toteuttaa asianmukaisia vastatoimenpiteitä. [6] Suojatoimenpiteitä koskeva WTO:n sopimus ja vapaakauppasopimusten suojatoimenpidesäännöt liittyvät vain tavaroiden kauppaan. WTO:n jäsenet eivät ole vielä sopineet palveluja koskevista hätäsuojatoimenpiteistä, joiden osalta monenkeskiset neuvottelut on valtuutettu palvelukaupan yleissopimuksen (GATS-sopimuksen) X artiklalla. [7] Esimerkiksi EU:n ja Korean vapaakauppasopimuksen 3 artiklan 4 kohdassa määrätään seuraavasti: ”1. Väliaikaisia suojatoimenpiteitä soveltavan osapuolen on neuvoteltava toisen osapuolen kanssa, jotta voitaisiin yhdessä sopia soveltuvasta kauppaa vapauttavasta korvauksesta sellaisina myönnytyksinä, jotka kauppaan kohdistuvilta olennaisilta vaikutuksiltaan tai arvoltaan vastaavat niitä tulleja, joiden oletetaan koituvan suojatoimenpiteen seurauksena. Osapuolen on tarjottava mahdollisuus tällaisiin neuvotteluihin viimeistään 30 päivän kuluttua kahdenvälisen suojatoimenpiteen soveltamisesta. 2. Jos 1 kohdan mukaisissa neuvotteluissa ei päästä sopimukseen kauppaa vapauttavasta korvauksesta 30 päivän kuluessa neuvottelujen aloittamisesta, se osapuoli, jonka tavaroihin suojatoimenpidettä sovelletaan, voi suspendoida olennaisilta osin vastaavien myönnytysten soveltamisen siihen osapuoleen, joka soveltaa suojatoimenpidettä. 3. Edellä 2 kohdassa tarkoitettua suspendointioikeutta ei saa käyttää suojatoimenpiteen ensimmäisten 24 voimassaolokuukauden aikana sillä edellytyksellä, että suojatoimenpide on tämän sopimuksen määräysten mukainen.” [8] Sillä edellytyksellä, että niillä on ”alkuperäinen neuvotteluoikeus”, ”pääasiallisen toimittajan asema” tai ”huomattava toimittaja-asema”. [9] EYVL L 302, 19.10.1992, s. 1. [10] EUVL L 55, 28.2.2011, s. 13. [11] EYVL L 302, 19.10.1992, s. 1.